Broj: 711-I-2425-M-198/23-02-12

Zagreb, 14. studenog 2023.

**Slađana Fumić, ravnateljica**

**Zavoda za prostorno uređenje Karlovačke županije**

**Predmet: mišljenje na zahtjev obveznice Slađane Fumić; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 6. studenog 2023. pod brojem 711-U-77757-M-198/23-01-27 zaprimilo zahtjev za mišljenjem koji je podnijela Slađana Fumić, ravnateljica Zavoda za prostorno uređenje Karlovačke županije.

U zahtjevu podnositeljica navodi da je Zakonom o prostornom uređenju („Narodne novine“ broj 153/13., 65/17., 114/18., 39/19., 98/19. i 67/23., dalje u tekstu: ZPU) u članku 26. stavku 6. propisano da za vrijeme obnašanja dužnosti ravnatelji zavoda za prostorno uređenje županije, odnosno Grada Zagreba imaju pravo na plaću te ostala materijalna i druga prava iz radnog odnosa u skladu s općim aktima javne ustanove.

Slijedom navedenog, a sukladno članku 7. točki d) Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI) i Smjernici broj 711 -I-134-R-34/22-01-17 postavlja pitanje ostvaruje li kao ravnateljica Zavoda za prostorno uređenje Karlovačke županije pravo na plaću te ostala materijalna i druga prava iz radnog odnosa u skladu s općim aktima javne ustanove.

Slijedom navedenog, traži mišljenje predstavlja li obavljanje navedene dužnosti povredu Zakona o sprječavanju sukoba interesa.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 31. sjednici održanoj 14. studenog 2023. obveznici daje mišljenje, kako slijedi.

Člankom 3. stavkom 1. točkom 64. ZSSI-a propisano je da su 64. ravnatelji županijskih zavoda za prostorno uređenje odnosno zavoda Grada Zagreba obveznici u smislu navedenog Zakona. Slijedom navedenog, Slađana Fumić je povodom obnašanja dužnosti ravnateljice Zavoda za prostorno uređenje Karlovačke županije u obvezi postupati sukladno odredbama ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, te se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Člankom 26. stavkom 6. ZPU-a propisano da za vrijeme obnašanja dužnosti ravnatelji zavoda za prostorno uređenje županije, odnosno Grada Zagreba imaju pravo na plaću te ostala materijalna i druga prava iz radnog odnosa u skladu s općim aktima javne ustanove.

Člankom 26. stavkom 7. ZPU-a propisano je da se na prava i obveze ravnatelja zavoda za prostorno uređenje županije, odnosno Grada Zagreba koje nisu utvrđene ovim Zakonom ili općim aktima javne ustanove primjenjuje posebni zakon kojim se uređuje sprječavanje sukoba interesa.

Slijedom gore navedenog, Povjerenstvo utvrđuje kako je ZPU-om izričito propisano kako ravnatelji zavoda za prostorno uređenje županije, odnosno Grada Zagreba za vrijeme obnašanja dužnosti imaju pravo na plaću te ostala materijalna i druga prava iz radnog odnosa, u skladu s općim aktima javne ustanove te da se na prava i obveze ravnatelja zavoda za prostorno uređenje županije, odnosno Grada Zagreba, koji nisu utvrđeni navedenim Zakonom ili općim aktima javne ustanove primjenjuje posebni zakon kojim se uređuje sprječavanje sukoba interesa. U tom smislu odredbe ZPU-a su, u ovom dijelu, lex specialis u odnosu na odredbe ZSSI-a te imaju prednost u primjeni. Slijedom navedenog, Povjerenstvo zaključuje kako se je odredbom članka 26. stavka 6. ZPU-a derogirana zabrana primanja dodatnih naknada iz članka 7. točke d) ZSSI-a, koja se odnosi na primanje prigodnih naknada, kao što su isplate božićnice, regresa za godišnji odmor, dara za dijete.

Stoga, isplata dodatnih naknada definiranih Smjernicom broj 711-I-134-R-34/22-01-17 obveznici Slađani Fumić za vrijeme obnašanja dužnosti ravnateljice Zavoda za prostorno uređenje Karlovačke županije ne bi bila u suprotnosti s odredbom članka 7. točke d) ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Slađani Fumić, elektroničkom dostavom
2. Objava na internetskoj stranici Povjerenstva
3. Pismohrana